Ego Robertus, Dei gratia Lingonensis episcopus, notum facio presentibus et futuris quod Symon, dominus Clarimontis, querelam quam habebat adversus domum Moribundia de aqueductu molendini de Allevercort me presente acquitavit, retenta sibi piscatura usque ad molendinum de Allevercort, que communis est tam fratrum Moribundia quam ipsius Symonis. Dictus etiam Symon concessit et laudavit ut domus supradicta omnes elemosinas patris sui et omnium antecessorum suorum et libere ac pacifice in posterum possideat. Hoc ipsum laudavit uxor predicti Symonis nomine Emessenz. Quod ut ratum habeatur in posterum, presentem cartam sigilli mei munimine roboravi. Actum anno gratie M° CC° quinto.